លោកហ៊ុន សែន:ប្រទេសឧស្សាហកម្ម ទទួលខុសត្រូវបញ្ហាប្រែប្រួលអាកាសធាតុ
លោកហ៊ុន សែន: ប្រទេសឧស្សាហកម្មទទួលខុសត្រូវបញ្ហាប្រែប្រួលអាកាសធាតុ
ដើម្បីស្តាប់ព័ត៌មាននេះ ប្រមុខដឹកនាំរដ្ឋាភិបាលកម្ពុជាអំពាវនាវឱ្យប្រទេសឧស្សាហកម្មទទួលខុសត្រូវ បន្ថែមទៀតលើបញ្ហាប្រែប្រួលអាកាសធាតុ។ ការអំពាវនាវបានធ្វើឡើងនៅមុន ពេលមេដឹកនាំពិភពលោកបើកកិច្ចប្រជុំរបស់ខ្លួនស្តីពីការប្រែប្រួលអាកាសធាតុ នៅក្នុងខែធ្នូខាងមុខនេះ។ លោកពេជ្រ សំណាង រាយការណ៍ពិស្តារអំពីរឿងនេះពីទីក្រុងភ្នំពេញ៖ លោកនាយករដ្ឋមន្រ្តីហ៊ុន សែន នៅល្ងាចថ្ងៃច័ន្ទនេះ បានអំពាវឱ្យបណ្តាប្រទេស ដែលមានឧស្សាហកម្មជឿនលឿននៅលើពិភពលោក ជួយផ្តល់ធនធានបច្ចេក ទេសនិងហិរញ្ញវត្ថុបន្ថែមទៀតដល់ប្រទេសកំពុងអភិវឌ្ឈន៍ ដូចជាកម្ពុជាជាដើម នេះ ដើម្បីឱ្យប្រទេសក្រីក្រទាំងនេះ មានមានលទ្ធភាពរួមចំណែកដោះស្រាយ បញ្ហាប្រែប្រួលអាកាសធាតុបាន។ ការអំពាវនាវរបស់ប្រមុខរដ្ឋាភិបាលខ្មែរនេះ បានធ្វើឡើងនៅក្នុងទីក្រុងភ្នំពេញ ក្នុងពិធីបើកវេទិកាជាតិលើកទី១ ស្តីពីការប្រែប្រួលអាកាសធាតុ។ “យើងទាំងអស់គ្នាជាប្រទេសក្រីក្រ អត់បង្កើតបញ្ហាប្រែប្រួលអាកាសធាតុហ្នឹង ទេ។ សូមប្រទេសអ្នកមានទទួលខុសត្រូវឱ្យបានច្រើនជាងមុនបន្តិច ហើយកុំ បន្ទោសប្រទេសអ្នកក្រអី។ដូចជាប្រទេសកម្ពុជាតូចណាស់ បើមើលតាមផែនទី ពិភពលោកគឺមិនមែនជាប្រទេសទទួលខុសត្រូវ ទេ តែគឺជាជនរងគ្រោះទៅវិញ ទេ”។ លោកហ៊ុន សែនបានមានប្រសាសន៍ថា ធនធានថវិកាដែលប្រទេសកំពុងអភិ- វឌ្ឍន៍ទទួលបាន សម្រាប់សកម្មភាពបន្ស៉ាំទៅនឹងការប្រែប្រួលអាកាសធាតុគឺ មានសរុបប្រមាណតែជាង៣០០លានដុល្លារអាមេរិកប៉ុណ្ណោះ ក្នុងខណៈពេល ដែលតម្រូវការជាក់ស្តែងនៅក្នុងប្រទេសនីមួយដើម្បីឆ្លើយតបទៅនឹងបញ្ហាប្រែ ប្រួលអាកាសធាតុនេះគឺមានរហូតដល់រាប់ពាន់លានដុល្លារនោះ។ សូមបញ្ជាក់ថា ប្រទេសដែលមានឧស្សាហកម្មជឿនលឿន និង ប្រទេសដែល ជាសមាជិកអចិន្ត្រៃយ៍ នៃអង្គការសហប្រជាជាតិ ដូចជាសហរដ្ឋអាមេរិក រុស្ស៊ី និងចិនជាដើមនេះគឺសុទ្ធតែជាប្រទេសដែលបញ្ចេញឧស្ម័នផ្ទះកញ្ចក់ច្រើនជាង គេនៅលើពិភពលោក។ ការបញ្ចេញឧស្ម័នផ្ទះកញ្ចក់ ដែលរួមមានឧស្ម័នកាបូនិច(CO2) មេតាន (CH4) និងឌីអាសូតម៉ូណូអុកស៊ីត (N2O) ជាដើម ដែលភាយចេញពីការដុតឥន្ធនៈ ផូស៊ីលផ្សែងរថយន្ត រោងចក្រ និងគំនរសម្រាមជាដើមនេះ គឺជាមូលហេតុដែល នាំឱ្យមានការប្រែប្រួលអាកាសធាតុ។ លោកនាយករដ្ឋមន្រ្តីហ៊ុន សែន បានមានប្រសាសន៍ថា ការដែលប្រទេសឧស្សា ហកម្ម ដែលជាអ្នកទទួលខុសត្រូវច្រើនជាងគេក្នុងការបង្កឱ្យមានការប្រែប្រួល អាកាសធាតុនេះ ត្រូវរ៉ាប់រងជួយដល់ប្រទេសកំពុងអភិវឌ្ឍន៍នោះគឺដោយសារតែ ប្រទេសដែលមានការអភិវឌ្ឍន៍តិចតួច ដូចជាកម្ពុជាជាដើមនេះ ពុំមានធនធាន គ្រប់គ្រាន់ដើម្បីទប់ទល់នឹងការប្រែប្រួលអាកាសធាតុនេះទេ។ ហើយលោកនាយករដ្ឋមន្រ្តីខ្មែរ ក៏មិនភ្លេចសង្កត់បញ្ជាក់ផងដែរថា រាល់ជំនួយ របស់ប្រទេសឧស្សាហកម្មទាំងនោះសម្រាប់ដោះស្រាយបញ្ហាប្រែប្រួលអាកាស ធាតុនេះមិនត្រូវភ្ជាប់ជាមួយនឹងលក្ខខណ្ឌណាមួយនោះឡើយ។ យោងតាមពិធីសារក្យូតូ ប្រទេសឧស្សាហកម្មជឿនលឿនចំនួន៣៩មានកាតព្វ កិច្ចកាត់បន្ថយការបញ្ចេញឧស្ម័នផ្ទះកញ្ចក់របស់ខ្លួនប្រមាណ៥% ធៀបទៅនឹង កម្រិតនៃការបញ្ចេញរបស់ប្រទេសទាំងនោះនៅឆ្នាំ ១៩៩០ ឱ្យបាននៅត្រឹមឆ្នាំ ២០១២ខាងមុខនេះ។ ក្រុមមេដឹកនាំប្រទេសឧស្សាហកម្មទាំងនេះគ្រោងជួបប្រជុំគ្នាដើម្បីដោះស្រាយ បញ្ហានៃការ បញ្ចេញឧស្ម័នផ្ទះកញ្ចក់ ដែលជាដើមហេតុនៃការប្រែប្រួលអាកាស ធាតុនេះ នៅក្នុងទីក្រុង Copenhagen ប្រទេសដាណឺម៉ាក ចាប់ពីថ្ងៃទី៧ដល់ទី ១៨ខែធ្នូខាងមុខនេះ។ ពីទីក្រុងភ្នំពេញ ខ្ញុំ ពេជ្រ សំណាង VOA សម្លេងសហរដ្ឋអាមេរិក៕